GiliGold/VAD_KnessetCorpus huggingface dataset:
אופיר פינס-פז: האוכלוסייה היא גם לא פשוטה – יהודים, ערבים, מוסלמים, נוצרים, עיר מאוד ענייה – צריך להגיד את האמת.
אופיר פינס-פז: יש הרבה מאוד בעיות.
אופיר פינס-פז: יחד עם זה, אני מוכרח לומר שירושלים יקרה לכולנו, ואנחנו יודעים גם להשוות.
אופיר פינס-פז: אדוני ראש העיר, לצערי נכון לרגע זה ירושלים בגדול, בכללי, היא מלוכלכת.
אופיר פינס-פז: יש מקומות שאפשר להגיד אפילו שהיא מזוהמת כשאתה משווה את זה גם למקומות בארץ, גם למקומות בעולם.
אופיר פינס-פז: בכל זאת זוהי עיר בירה.
אופיר פינס-פז: אני מסכים שהאתגר הוא קשה מאוד, קשה מאוד.
אופיר פינס-פז: זוהי עיר ענקית כפי שאמרתי, וקשה מאוד לנהל אותה.
אופיר פינס-פז: שמעתי גם מה שאמרת לגבי המבנה הארגוני, ונדמה לי שאתה צודק לגמרי.
אופיר פינס-פז: אני מתפלא שלא עלו על הכשל הארגוני הזה קודם.
אופיר פינס-פז: אבל, טוב מאוחר מאשר אף פעם לא, והלוואי ותצליח לתקן.
אופיר פינס-פז: לא במקרה הוועדה לביקורת המדינה מייחדת לעניין הזה דיון.
אופיר פינס-פז: מבקר המדינה לא עושה למשל דוח ביקורת על מצב הניקיון בעפולה, בלי לזלזל בעפולה.
אופיר פינס-פז: הוא עושה על ירושלים, כי ירושלים היא ירושלים.
אופיר פינס-פז: מוכרחים לראות בעניין הזה של לנקות את ירושלים ממש כמשימה לאומית.
אופיר פינס-פז: יש לנו תיירים שבאים מכל העולם.
אופיר פינס-פז: העיר הזאת היא הפריזנטור של מדינת ישראל, ואי אפשר להסכים למצב שקורה.
אופיר פינס-פז: יש איזושהי מנטאליות שאני לא מצליח להבין אותה, אפילו את האירועים של השבוע האחרון.
אופיר פינס-פז: מה זאת אומרת אנשים שורפים "צפרדעים"?
אופיר פינס-פז: מי ששורף "צפרדע" לבית סוהר, בלי חוכמות.
אופיר פינס-פז: מה זאת אומרת אנשים זורקים זבל, חיתולים, צואה, על שוטרים, על אזרחים, על משרתי ציבור, והכול עובר?
אופיר פינס-פז: תראו לי מקום בעולם שאנשים זורקים זבל על אנשים כמחאה פוליטית או כזלזול.
אופיר פינס-פז: זה מראה את התרבות שאנחנו פועלים בתוכה.
אופיר פינס-פז: אני מציע לא להיכנע לתרבות הזבל, אלא להיאבק בה ולקבוע נורמות וערכים.
אופיר פינס-פז: זה לא ייקח לך יום אחד.
אופיר פינס-פז: יכול להיות שתצטרך לעבוד בזה הרבה שנים.
אופיר פינס-פז: אבל, אין מה לעשות זה אחד מהדברים שצריך לעשות.
אופיר פינס-פז: לצערי, טובים ורבים לפניך כשלו בעניין הזה, ואני מקווה מאוד שלא תיכשל בעניין הזה.
אופיר פינס-פז: ירושלים היא קדושה, ומקודשת לנו, להרבה עמים, להרבה דתות.
אופיר פינס-פז: דבר מקודש קודם כל צריך להראות שהוא מקודש, לא שהוא נראה כמו שהוא נראה.
אופיר פינס-פז: בעניין הזה אני גם מציע להיות עם יד הרבה יותר נוקשה וקשה.
אופיר פינס-פז: מילה אחרונה לגבי מה שקורה במזרח העיר.
אופיר פינס-פז: במזרח העיר יש נתונים מאוד קשים.
יואל חסון: בחלקה המזרחי של העיר.
אופיר פינס-פז: כן, ובחלקה המזרחי הערבי אם אתה כבר רוצה להקפיד.
אופיר פינס-פז: לי יש תחושה של אפליה כלפי התושבים הערבים של מזרח ירושלים שלא מקבלים כנראה - לפחות זו הטענה - את שירותי הניקיון שמקבלים התושבים היהודיים במערב העיר, וכד' וכד'.
אופיר פינס-פז: יש תחושה שמזרח העיר, או שהשכונות הערביות יכולות להישאר מלוכלכות, ושאפשר להביא לשם פחות "צפרדעים", פחות פעמים שאוספים.
אופיר פינס-פז: הכול פחות, פחות, פחות בהשוואה ל-.
אופיר פינס-פז: זה כמובן דבר שהוא לא מתקבל על הדעת.
אופיר פינס-פז: השירותים חייבים להיות שירותים שווים לתושבים של אותה עיר, בין אם הם יהודים, בין אם הם ערבים, בין אם הם משתתפים בבחירות, בין אם הם לא משתתפים בבחירות.
אופיר פינס-פז: אני מסכים שזוהי בעיה שהם לא משתתפים בבחירות.
אופיר פינס-פז: אבל, זוהי עובדה.
אופיר פינס-פז: אף אחד לא נתן לנו סמכות לבטל שירותים מוניציפאליים לתושבים שאינם משתתפים בבחירות, שאין להם נציגים במועצת העיר.
אופיר פינס-פז: ברור שאין מי שילחץ וידבר למענם כמו שיש למשל לגבי תושבים אחרים שיש להם נציגות ישירה במועצת העיר.
אופיר פינס-פז: זה חלק מהמחיר שלהם.
אופיר פינס-פז: אבל, אנחנו חייבים להתעלות ולספק את אותה רמת שירותים גם למי שאיננו מיוצג.
אופיר פינס-פז: אני מקווה מאוד שהדבר הזה באמת יתוקן.
יואל חסון: מר מעיין, אני עוד הפעם רוצה שתתייחס, וברשותך תתחיל בנושא האכיפה.
יואל חסון: נראה שהאכיפה היא אחת מהבעיות המרכזיות של ההתייחסות.
יואל חסון: כמו כן, גם לתוצאות ולדוח המבקר כפי שהוא מוצג.
יאיר מעיין: שלום לכולם.
יאיר מעיין: אני רוצה בעיקר להתייחס לנושאים שאותם שיפרנו.
יואל חסון: לא, תתייחס גם למה שהמבקר אומר.
יואל חסון: אתם הולכים קדימה, וזה בסדר.
יואל חסון: אני בעד ללכת קדימה.
יאיר מעיין: אני אתייחס לדוח המבקר ולהערות שהוא העיר, ולכל הליקויים שאותם תיקנו.
יאיר מעיין: אני רוצה להציג פה את כל הפעולות שנעשו בשנה-שנה וחצי האחרונות.
יואל חסון: כמה זמן אתה כבר מנכ"ל?
יאיר מעיין: כמעט שנתיים.
יואל חסון: אז אתה דמות שיש עליה אחריות רבה מאוד על העיר הזאת.
יאיר מעיין: בהחלט.
יואל חסון: אז תתייחס לדוח.
יואל חסון: הוא רוצה להתייחס למה ששופר, ואני רוצה שיתייחס גם למה שהיה, ולמה היה, ולמה לא היה בסדר, ולמה אין אכיפה.
יאיר מעיין: אמרו לי לא להגיב לדוח, אלא להגיב מה עשינו כדי לשפר את התפקוד, וזה מה שאני בא לדווח.
יואל חסון: לא, אתה צריך גם להגיב לדוח, ולהגיד לדוגמה למה אין פקחים, ולמה אין קנסות, ולמה עוד הרבה דברים שאני יכול לשאול אותך.
יאיר מעיין: אני אומר שמכיוון שקיבלנו את הדוח, והתייחסנו אליו מאוד ברצינות, ואנחנו כבר מתקנים.
יאיר מעיין: אני בא לדווח פה על תוספת פקחים, תוספת אכיפה.
יאיר מעיין: תנו לי להגיד את כל הדברים.
יאיר מעיין: לפני כן, אני רוצה לומר מילה אחת לגבי נושא האחריות ומה שאמר ראש העיר.
יאיר מעיין: אני רוצה להזכיר שיש החלטת ממשלה משנת 98, בזמנו של ראש הממשלה נתניהו, לטיפול בתשתיות של מזרח ירושלים – 520 מיליון שקל.
יאיר מעיין: בפועל, הממשלה הקצתה רק שנה אחת את הסכום הזה, וזהו.
יאיר מעיין: העירייה לא מסוגלת לעמוד בפערי התשתיות במזרח העיר שהם במיליארדים.
יאיר מעיין: אני אתן דוגמה.
יאיר מעיין: עלות הפיתוח של שכונה כמו הר חומה הוא 700 מיליון שקל, ואת כל הפיתוח כולו משלמים התושבים.
יאיר מעיין: כל עלות הפיתוח היא על עלות הקרקע, על עלות הדירה, והתושב משלם 100% מימון.
יאיר מעיין: אין בזה שקל השתתפות ממשלה.
יאיר מעיין: משרד השיכון הוא מבצע, מקבל מימון, וכל הכסף חוזר חזרה.
יאיר מעיין: בשכונות האלה אין תשתיות, יש בהן מחסור אדיר בתשתיות.
אופיר פינס-פז: כמה תושבים מתגוררים היום בהר-חומה?
יאיר מעיין: בסך הכול זה יגיע לכ-5,500 יחידות דיור.
יאיר מעיין: כרגע כ-4,000.
אופיר פינס-פז: כמה אנשים?
יאיר מעיין: 15,000.
יאיר מעיין: הפער בתשתיות הוא פער אדיר, ומישהו צריך להשלים אותו.
יאיר מעיין: הממשלה לקחה על עצמה אחריות, ובפועל לא נתנה אותו.
יאיר מעיין: בלי כל קשר, אתמול סיירנו במזרח ירושלים בסיור שגרתי.
יאיר מעיין: היינו גם בראס אל-עמוד, סילוואן.
יאיר מעיין: הגענו עד לסאווחרה.
יאיר מעיין: יש שם רחובות ברוחב של שני מטר.
יאיר מעיין: איפה נשים שם מדרכה, איפה נשים שם את פח האשפה?
יאיר מעיין: אין מה לשים שם.
יאיר מעיין: צריך לטפל שם קודם כל בתשתיות, ואחרי זה אפשר יהיה להיכנס בשאר הדברים.
יואל חסון: בירושלים יש שנים כבר סמטאות בירושלים.
יואל חסון: האם לא מצאתם פתרונות כמו פחים קטנים לסמטאות?
יואל חסון: לא צריך לשים שם "צפרדע", אלא אפשר לשים משהו קצת יותר מאורך.
יאיר מעיין: אני אתן עכשיו סקירה של הדברים.
יאיר מעיין: למעשה, אנחנו במהפכה, בעיקר בתחום התיירותי שזה העיר העתיקה.
יאיר מעיין: הוכנס קבלן ניקיון פרטי שעובד כבר מעל שנה בעיר העתיקה.
יאיר מעיין: אפשר לראות את התוצאות.
יאיר מעיין: אגב, משרד התיירות עושה בקרות שוטפות לרמת הניקיון באתרי התיירות בירושלים, בעיקר באזור העיר העתיקה.
יאיר מעיין: כבר קיבלנו מהם כמה מכתבי שבח בשנה האחרונה על רמת הניקיון הגבוהה.
יאיר מעיין: לפני מספר שבועות היה פסטיבל, והסתובבו שם עשרות אלפים.
יאיר מעיין: למרות זאת, גם בזמן הפסטיבל היה נקי בכל המרחב כי קבלן הניקיון שמר על רמת ניקיון גבוהה, וכך היא נשמרת בכל האזורים האלה.
יאיר מעיין: גם בחגים, ובעיקר כשיש גם עומס אנשים.
נסרין עליאן: כל אזורי העתיקה?
נסרין עליאן: אני נחשפתי למשהו אחר.
נסרין עליאן: זה אזור ספציפי.
יואל חסון: גברתי, סליחה.
יואל חסון: את תקבלי את רשות הדיבור אם תרצי בהמשך.
יאיר מעיין: בעקבות הכנסת קבלן העיר העתיקה שחלק משמעותי ממנו מממנת העירייה, כל העובדים שהיו בעיר העתיקה העברנו אותם לשאר שכונות העיר כתגבור.
יאיר מעיין: בנוסף לזה, הוספנו עוד 50 תקנים של עובדי ניקיון.
יאיר מעיין: זאת אומרת, בסך הכול מעל 100 עובדים תוספת לניקיון.
יואל חסון: כמה עובדי ניקיון יש בירושלים?
יאיר מעיין: סך הכול יש כ-800 עובדים, והוספנו 100 עובדים שהם עובדים לשטח, לא למטה.
יאיר מעיין: רמת ניקיון היא נגזרת גם של השקעה.
יאיר מעיין: כמו שאמר ראש העיר קודם, רמת המשאבים בעירייה היא מוגבלת מאוד.
יאיר מעיין: אנחנו משקיעים בין חינוך, בין ניקיון, בין גינון, וכו', וכו', וכו'.
יאיר מעיין: יש רחובות מסוימים בירושלים כמו במרכז העיר שמנקים בהם גם בשלוש משמרות: בוקר, צהריים, ולילה, עד שתים עשרה בלילה.
יאיר מעיין: יש רחובות שמנוקים פעם ביום, ויש גם רחובות שהם מנוקים פעם בשבוע.
יאיר מעיין: כמות הניקיון שמבוצעת בכל רחוב היא גם לפי המיקום שלו, לפי רמת הניקיון שלו, וגם לפי היכולת שלנו לשים משאבים.
יאיר מעיין: העיר העתיקה היא מאוד אינטנסיבית, ויש עובד ניקיון על כל עשרים מטר לאורך כל היום, ורמת הניקיון בה היא יותר גבוהה מרחוב שמגיעים אליו פעם בשבוע.
יאיר מעיין: אבל, זה כמובן עולה פי כמה וכמה.
יאיר מעיין: חלוקת המשאבים בין המקומות השונים נעשית לפי הדגשים של מרכז העיר, מרכזים מסחריים בשכונות, שכונות בהן יש רמת לכלוך יותר גבוהה, ולפי זה נקבעת החלוקה.
יאיר מעיין: אני רוצה לציין שמעבר לתופסת של העובדים, יש תוספת של ציוד טכנולוגי, גם משאיות, גם טרקטורים שנרכשים עבור מזרח העיר, שיירכשו בשבוע הקרוב.
יאיר מעיין: מעל 50 מיליון שקל השקענו בתוספת של ציוד: משאיות ורכבים לתגבור הניקיון.
יאיר מעיין: כחלק מהלקחים אנחנו תגברנו שינוי ברמת הניקיון, תוספת של עובדים באזורי מסחר גם במשמרת אחרי צהריים ולילה, לא רק במרכז העיר, אלא גם באזורים כמו: תלפיות, עמק רפאים, כולל בימי שישי גם עד אחרי הצהריים, וזה כדי שהעיר תהיה נקייה לקראת כניסת השבת, ולא שהיא תהיה נקייה בשעה שתיים בצהריים ועד שבת היא תתלכלך שוב.
יאיר מעיין: יש פרויקט גדול מאוד שנקרא הצוות של קו התפר לשפיכה פיראטית בלתי חוקית של עפר, ופסולת בניין.
יאיר מעיין: הצוות מונה היום כ-15 איש.
יאיר מעיין: יש לנו פרויקט משותף של העירייה ושל המשרד לאיכות הסביבה שבו מופעלים 15 פקחים שמסיירים כל היום בכל קווי התפר בעיר, וסביב העיר, על מנת לתפוס ולעקוב אחרי שפיכת פסולת.
יאיר מעיין: בחודשים האחרונים בלבד נתפסו והוחרמו על-ידי העירייה מעל ל-20 משאיות וטרקטורים.
יאיר מעיין: אני רוצה לציין שאחרי שאנחנו מחרימים, בית המשפט משחרר אותך תוך ימים ספורים.
יואל חסון: מדוע לפני הביקורת האכיפה היתה כל כך חלשה מבחינת קנסות וכל הדברים האלה?
יואל חסון: כנראה שעכשיו הגברתם את האכיפה בצורה יותר גדולה.
יואל חסון: אבל, למה קודם זה לא היה כך?
יואל חסון: האם היתה מדיניות של ראש העיר הקודם, או מדיניות שלך, לא לאכוף ולא לתת קנסות?
ניר ברקת: למה יש צורך להיכנס לזה?
יואל חסון: הוועדה צריכה לדעת, ולקבל הסבר למה לא נתנו קנסות.
יואל חסון: אחוז הקנסות היה נמוך מ-20%.
יאיר מעיין: אחוז הגבייה.
יאיר מעיין: מדובר פה על הגבייה.
יואל חסון: צודק, גביית הקנסות.
יואל חסון: אבל, גם אחוז הקנסות היה מאוד מאוד נמוך.
יואל חסון: האם היתה מדיניות לא לתת קנסות?
יאיר מעיין: לא מדובר פה על גבייה, לא על מתן קנסות.
יואל חסון: כן, האם היתה מדיניות לא לגבות?
יאיר מעיין: העירייה גובה כל שנה כמה מיליארדי שקלים.
יאיר מעיין: חלק מהם זה מארנונה, חלק מהם זה מקנסות חניה.
יאיר מעיין: חלק מהם זה מדוחות של פיקוח העירוני, של הפיקוח על הבנייה, קנסות של חנייה.
יאיר מעיין: בשנה וחצי האחרונות אנחנו נכנסנו לנושא של עיקולים מחשבון הבנק, והחרמות ותפיסות.
יאיר מעיין: כמובן שכל פעם שעושים את הדברים האלה עולה רעש גדול.
יאיר מעיין: אבל, הנושא הזה עובד היום כבר כשגרה.
יאיר מעיין: מעקלים חשבונות בנקים לכל חייבי קנסות החנייה.
יאיר מעיין: זהו תהליך שהעירייה התחילה להכניס אותו לפני כשנה וחצי.
יאיר מעיין: בחודשים האחרונים הוא נכנס גם לגבייה מחובות ארנונה.
יאיר מעיין: מייד אחרי זה אנחנו הולכים להכניס אותו גם לגבייה משאר החובות.
יאיר מעיין: כלומר, גם חובות של פיקוח בנייה.
יאיר מעיין: כל חוב לעירייה יועבר דרך המערכת של הגבייה.
יואל חסון: אבל, המספר הוא מאוד נמוך בקנסות בנושא ניקיון - 2,100 קנסות בשנתיים.
יואל חסון: האם זה נחשב הרבה או מעט?
יאיר מעיין: לפי מה אתה משווה אותו?
יאיר מעיין: תן לי להמשיך לפרט את הדיווחים שלנו, ואחרי זה נשאל.
יאיר מעיין: כחלק מהעניין הזה הוקם אתר למחזור פסולת בניין בצומת פסגת זאב.
יאיר מעיין: העירייה רוכשת עכשיו מאות מתקנים למחזור של קרטון נייר ופלסטיק.
יאיר מעיין: העירייה כן עוסקת רבות בפעילות של גרוטאות של מכוניות.
יאיר מעיין: יכול להיות שזה גם כחלק מהדוח.
יאיר מעיין: אבל, אנחנו מיישמים את הדברים.
יאיר מעיין: יש גם מגרש.
שמואל גולן: אנחנו הצגנו לכם בדוח - היתה שם איזה מחלוקת מי מתעסק עם זה, מי לוקח, ולאן לוקחים את זה.
יאיר מעיין: זה סיפורי סבתא.
יאיר מעיין: מפנים גרוטאות.
שמואל גולן: מה שכתוב בדוח זה סיפורי סבתא?
יאיר מעיין: לא, מה שסיפרו לכם - יש מחלוקת.
יאיר מעיין: יש לנו עירייה אחת, אני המנכ"ל, ואני אומר: אנחנו מבצעים את זה.
יאיר מעיין: אולי שני אנשים לא דיברו ביניהם.
יאיר מעיין: הנושא פתור, נפתר.
יאיר מעיין: מפנים גרוטאות רכב.
יאיר מעיין: יש לנו היום שני אתרים.
יאיר מעיין: גם קיבלנו ממינהל מקרקעי ישראל קרקע נוספת בצמוד למתקן שלנו שאפשר יהיה לפנות.
יאיר מעיין: אגב, גם מכולות וגם קרוואנים שפזורים ברחבי העיר מחרימים ומפנים.
יאיר מעיין: בנוסף לזה, בחג הפסח האחרון במסגרת עבודות התברואה לניקוי כל העיר לקראת חג הפסח, שולבו צוותים של הפיקוח העירוני.
יאיר מעיין: הוצאו מאות צווי ניקיון.
יאיר מעיין: כל חצר שהיתה מלוכלכת בתוואי הניקיון, קיבלה צו ניקיון.
יאיר מעיין: יש לה כמה ימים לנקות, ואם לא מנקים מקבלים קנסות.
יאיר מעיין: מאות צווים כאלו ניתנו.
יאיר מעיין: בסך הכול, זה סייע להשביח את ניקיון העיר לקראת חג הפסח האחרון.
יאיר מעיין: הפיקוח העירוני היום משולב יותר בעבודה השגרתית של התברואה.
יאיר מעיין: מנהל נפת תברואה, ומנהל נפת פיקוח עירוני נעזרים אחד בשני ביום יום.
יאיר מעיין: כאשר תברואה מזהה שטחים שהם מוגדרים במירכאות שטחים פרטיים – לדוגמה, בתלפיות או בגבעת שאול יש מתחמים של תעשייה קלה ששייכים לעשרות אנשים, אבל למעשה אין להם אף אחד שמנקה להם את החצרות, החצרות בבעלות פרטית – היום התברואה עם הפיקוח העירוני, עם עבודה קהילתית שלנו מייצרים שם ועד מקומי שביחד דואגים לשכור את אותו פועל ניקיון שינקה את החצר, וכך אנחנו משפרים את רמת הניקיון במקום.
יאיר מעיין: בסך הכול, אין ספק שיש הרבה מה לשפר.
יאיר מעיין: הייתי שמח אם היינו מנקים כל רחוב ברחבי ירושלים פעמיים ביום, גם בבוקר וגם בערב, וכל אחד שיוצא בבוקר וחוזר בערב יראה שהשכונה נקייה.
יאיר מעיין: לצערנו, המשאבים לא מספיקים לזה.
יאיר מעיין: בסך הכול, אני חושב שיש שיפור.
יאיר מעיין: כמו שנאמר פה, אני מקבל שיש עוד מה לתקן.
יאיר מעיין: אבל, יש גם שיפור מסוים ברמת הניקיון.
יאיר מעיין: אנחנו מקבלים על זה פידבקים.
יואל חסון: מה קורה מבחינת התושבים?
יואל חסון: האם אתה מגלה שיש שביעות רצון יותר גבוהה מהניקיון?
יואל חסון: האם בדקת את זה?
יאיר מעיין: בסך הכול, יש 120,000 תלונות מוקד בעיר, וכרבע מהן הן של תברואה.
יאיר מעיין: בנושא תלונות המוקד היה שיפור משמעותי בחודשים האחרונים.
יאיר מעיין: היום ההפעלה של המוקד להפעלת עובדי הניקיון היא ישירה.
יאיר מעיין: חצי מנפות התברואה כבר עברו לזה.
יאיר מעיין: מרגע שיש קריאת מוקד ישנו זמן מוגדר תוך כמה שעות או ימים צריך לטפל בקריאת המוקד.
יאיר מעיין: היום זה שופר, ומרמה של 60%- 70% עברנו את ה-90% - 95% ברוב נפות התברואה.
יאיר מעיין: יתרת הנפות גם ייכנסו לסידור של ההפעלה המרכזית בחודש-חודשיים הקרובים, וכך נעבור בכל נפות התברואה את רמת ה-90% - 95% במתן מענה לפניות מוקד ועמידה בזמנים.
יאיר מעיין: מה שאמר ראש העיר הוא שכל תושב שיתקשר למוקד גם יקבל טלפון חזרה לדווח לו על כך שהתלונה טופלה.
יואל חסון: האם תקציבי הניקיון עלו או ירדו?
יאיר מעיין: תקציבי הניקיון עלו עלייה גרפית בשנים האחרונות.
יואל חסון: לא, היתה ירידה ב- - -
יאיר מעיין: בשנת 2003 עיריית ירושלים עמדה בפני סף פשיטת רגל.
יאיר מעיין: היא נכנסה לתכנית הבראה מאוד מאוד מסיבית.
יאיר מעיין: מעל אלף עובדים פוטרו, תקציב העירייה קוצץ.
יאיר מעיין: העירייה עמדה בגירעון של מעל 600 מיליון שקל.
יאיר מעיין: בארבע השנים האחרונות העירייה מסיימת בעודף תקציבי.
יאיר מעיין: כתוצאה מזה, בשלוש השנים האחרונות תקציב העירייה גדל כל שנה בכ-150 מיליון שקל.
יואל חסון: ותקציב הניקיון?
יאיר מעיין: תקציב התברואה גדל ריאלית.
יאיר מעיין: כמו שאמרתי, יש פה השקעות של מעל 50 מיליון שקל ברכישת ציוד רק בשנה האחרונה.
יאיר מעיין: כרגע כל הציוד הזה נרכש ונכנס לשירות.
יאיר מעיין: הייתי מבקש ממנהל אגף תברואה להוסיף עוד כמה דברים.
ציון שטרית: מעבר לדברים שאמר המנכ"ל, אני רוצה לציין שבשכונות מזרח העיר שבהם התמקדו חלק מהדברים, נעשית הרבה מאוד פעילות.
ציון שטרית: אבל, לצערי לא תמיד היא נשמרת.
ציון שטרית: לכן, אפשר לראות הרבה מאוד פעמים גם כלי אצירה שניזוקים, וגם שטחים שהם אולי לא נקיים.
ציון שטרית: אבל, בהחלט יש מה לשפר שם.
ציון שטרית: מכיוון שזיהינו את הבעייתיות בכניסה לחלק מהמקומות האלה, הולכים לרכוש שני טרקטורים מיוחדים שיוכלו להיכנס גם לשטחים הצרים האלה.
ציון שטרית: אנחנו כבר היום מפעילים טרקטורים בתוך השטח הזה.
ציון שטרית: אבל, כמובן שזה לא מספיק.
ציון שטרית: אנחנו הולכים להוסיף עוד כדי להמשיך ולשפר את השירות.
ציון שטרית: מעבר לזה, יש תכנית מסודרת לניקיון העיר, והיא לפנות 1,200 טון ביום.
ציון שטרית: אם אין לדבר הזה תכנית, אז כמובן שהוא לא היה מתקיים.
ציון שטרית: אני חושב שהדברים נעשים.
ציון שטרית: כפי שנאמר, יש לנו מה לשפר, ואנחנו פועלים כדי להוסיף ולשפר.
ריקרדו לסטרל: אני ממשרד מבקר המדינה, ורציתי לשאול את ראש העירייה ואת המנכ"ל האם נעשות פעולות מניעתיות?
ריקרדו לסטרל: הכוונה לחינוך, הסבר.
ריקרדו לסטרל: אתה הזכרת עבודת מטה, ואני חושב שבמסגרת עבודת מטה צריך להיות תפקיד כלשהו גם למנח"י, אולי גם להסברה כללית לאוכלוסיה.
ריקרדו לסטרל: היה ראש עיר אגדתי בשם טדי קולק שבנושא של ניקיון ופרחים, הוא שימש דוגמה.
ריקרדו לסטרל: הוא עשה המון פעילות בתחום ההסברה.
ריקרדו לסטרל: נדמה לי שזה חסר.
ריקרדו לסטרל: האוכלוסייה הכללית, וגם בבתי-הספר, לא מקבלת הדרכה, חינוך איך לשמור על הניקיון.
ניר ברקת: התשובה היא שבהחלט אנחנו מתכוונים להשתמש גם באמצעים חינוכיים.
ניר ברקת: הניסיון שלנו אומר שכאשר נקי שומרים על ניקיון.
ניר ברקת: דבר ראשון, אנחנו צריכים לבוא ולנקות, ולרתום את הנוער, תנועות נוער, בתי ספר להסתכל על הסביבה.
ניר ברקת: הניסיון שלי בחמש השנים האחרונות הוא שזה עבד בכל פעם שעשינו מבצע ניקיון שבו רתמנו את הסביבה, את המינהל הקהילתי, את תנועות הנוער, את התושבים שהיו חלק ממבצע הניקיון.
ניר ברקת: כשדיברתי קודם על בחירת נושא רוחב, הכוונה היא ללכת על קמפיין.
ניר ברקת: למשל, תחנות אוטובוס – "להתלבש" על כל תחנות האוטובוס בעיר.
ניר ברקת: לנקות ולשדרג אותן, ואת סביבתן.
ניר ברקת: זה קמפיין עירוני סביב נושא אחד שילווה בהסברה, בחינוך, ברתימה של בתי הספר והמינהלים הקהילתיים וכל אגפי הניקיון.
ניר ברקת: כמובן שחלק ממנו זה חינוך.
ניר ברקת: אנחנו נלך על כל השטחים הפתוחים, או על הצירים העיקריים, ונכריז מה הם הצירים לכל אחד בשכונתו, לכל מנהל רובע, לבתי-הספר בשכונה.
ניר ברקת: נרתום את בתי הספר כל פעם לנושא רוחב.
ניר ברקת: כשזה נושא רוחב גדול, קל יותר לרתום את המערכת העירונית, כולל את מערכת החינוך.
יאיר מעיין: אני רוצה להשלים.
יאיר מעיין: יש לנו גם השנה תקציב מיוחד להסברה בנושא איכות הסביבה בבתי- הספר.
יאיר מעיין: בנוסף לזה, מתקיימים לנו עשרים רכזי מחזור בבתי-ספר.
יאיר מעיין: זוהי תכנית מיוחד שמנח"י מובילה אותה.
יאיר מעיין: היא פועלת השנה.
יאיר מעיין: אגב, הוקם מרכז מחזור בגבעת שאול של מוצרים שונים, וכל תושבי ירושלים מוזמנים להביא את המוצרים השונים לצורך המחזור.
ניר ברקת: האם יש עוד שאלות אליי?
ניר ברקת: אני צריך לעזוב.
יואל חסון: ראש העיר הודיע לי עוד קודם שהוא יצא מוקדם יותר.
יואל חסון: המנכ"ל נשאר להמשך הדיון.
ניר ברקת: תודה רבה, אני מודה לכם.
יואל חסון: תודה רבה לך, ראש העיר.
יואל חסון: נמצאים כאן נציגים מהאגודה לזכויות האזרח בישראל, וניתן להם את רשות הדיבור.
יאיר מעיין: קיבלנו מהם נייר, ואני אומר מילה לגביהם.
יואל חסון: אגב, אנחנו לא נציג פה מצגת.
נסרין עליאן: למרות שהכול היה מתואם מראש עם מנהלת הוועדה.
חנה פריידין: לא היה מתואם מראש.
חנה פריידין: אמרנו שתביאו מצגת, ואנחנו נראה - - -
נסרין עליאן: אין בעיה.
יאיר מעיין: בשכונות העוטף היתה בעיה.
יאיר מעיין: קודם כל, יש גם היום בעיה בכלל להגיע לשכונות העוטף, בעיקר כפר עקב.
יאיר מעיין: יש שם אחריות ביטחונית של צה"ל, אחריות פלילית של משטרת ש"י.
יאיר מעיין: משטרת ירושלים לא מעורבת שם.
יאיר מעיין: יש שם בעיה, יש בעיה להגיע לשם.
יאיר מעיין: אנחנו דיווחנו על זה.
יואל חסון: על אלו שכונות בדיוק?
יאיר מעיין: שכונות העוטף: כפר עקב, סמירה-מיס, מ.פ שועפט.
יאיר מעיין: יש הרבה שכונות קטנות, אבל אני מדבר על הגדולות יותר.
יאיר מעיין: יש בעיה להגיע אליהן.
יאיר מעיין: אני דיווחתי על זה מספר פעמים בוועדת שרים.
יואל חסון: האם מבחינה ביטחונית אתם לא יכולים לספק שם שירותי ניקיון?
יאיר מעיין: רגע, אני אסביר.
יאיר מעיין: אני דיווחתי על זה מספר פעמים בוועדת השרים לענייני עוטף בראשות השר רמון, ומנכ"ל משרד ראש הממשלה.
יאיר מעיין: יש שם אחריות ביטחונית מעורבת של הצבא, המשטרה ומג"ב, וזה מונע הגעה.
יאיר מעיין: אגב, בעיריית ירושלים מועסקים הכי הרבה עובדים שהם תושבי מזרח ירושלים.
יאיר מעיין: יש לנו בעירייה כ-2,000 עובדים ממזרח ירושלים.
יאיר מעיין: זה גם מהווה יתרון, בעיקר בטיפול בשכונות האלה, ואת עיקר הטיפול עושים עובדים שהם ממילא תושבי האזור.
יאיר מעיין: אנחנו מפעילים בשכונות האלה קבלנים.
יאיר מעיין: בכפר עקב היתה בעיה מסוימת, ואנחנו הוצאנו מכרז חדש.
יאיר מעיין: גם סופקו שם מכולות.
יאיר מעיין: מבחינתנו, היום רמת פינוי האשפה מתבצעת כסדרה.
ציון שטרית: - - - מפעילים שם קבלנים.
ציון שטרית: רמת השירות בשכונות האלה היא דומה למערב העיר.
ציון שטרית: באזור כפר עקב ניתן השירות אפילו ארבע פעמים בשבוע.
ציון שטרית: שכונת כפר השלום, והכפרים הנוספים – שלוש פעמים בשבוע.
ציון שטרית: בהחלט בגלל הבעייתיות של הגישה, והיכולת להיכנס ולבקר, וגם להפעיל שם גורמי אכיפה – זה מקשה.
ציון שטרית: אבל, רק לאחרונה הוספנו עשרות כלי אצירה בכפר השלום, והשכונות הצמודות לו.
ציון שטרית: עושים כל מאמץ כדי שרמת השירות תישמר כמו במקומות אחרים.
יואל חסון: מהו אחוז גביית הארנונה בשכונות האלה?
יאיר מעיין: אחוז גבוה.
יואל חסון: ובשכונות אחרות במזרח העיר?
יאיר מעיין: בסך הכול מזרח העיר, וגם שכונות העוטף, מקפידים לשלם ארנונה ברמה דומה למערב העיר.
יאיר מעיין: קצת פחות, אבל ברמה דומה.
נסרין עליאן: אני עו"ד נסרין עליאן, אני גם תושבת ירושלים.
נסרין עליאן: אני מייצגת את האגודה לזכויות האזרח.
נסרין עליאן: ברשותך, אני אתייחס לנקודה האחרונה שהוצגה פה לגבי השכונות שמעבר לגדר.
נסרין עליאן: הן אכן מקבלות שירות דרך קבלני ניקיון.
נסרין עליאן: לצערי, זה רק החמיר את המצב.
נסרין עליאן: כלי האצירה שנמצאים שם הם במספר בודדים, כאשר מרבית כלי האצירה בלויים, שרופים, והם לא מספקים את השירות.
נסרין עליאן: לאחרונה היינו שם בסיור, והכלים האלה היו מלאים כמעט עד תום מספר שעות אחרי שהם פונו מאשפה.
נסרין עליאן: אפשר גם להתייחס לעניין הזה שהתושבים ממש לא מרוצים מהשירות.
נסרין עליאן: הם בעצמם יוזמים, ומנסים למצוא פתרונות לדבר הזה.
נסרין עליאן: עובדה שהם שוכרים על חשבונם הפרטי גם קבלן פרטי שיפנה את הזבל מרחובות שלא מקבלות שירות בכלל.
יואל חסון: את מדברת היום, או על משהו שהיה בעבר?
נסרין עליאן: היום.
נסרין עליאן: בתחילת חודש יוני היינו בסיור.
נסרין עליאן: עשינו מחקר רחב בנושא הזה, והתושבים משלמים מכיסם הפרטי לאנשים שיבואו וייקחו את הזבל מבתיהם עד לכלי האצירה שנמצאים מספר רחובות רחוקים מהם.
יאיר מעיין: על איזה שכונה מדובר?
נסרין עליאן: שכונת ראס ח'מיס, ודחיית א-סאלם.
נסרין עליאן: אבל, המצב הזה הוא לא חריג למדיי.
נסרין עליאן: גם במקום שבו השירות הזה הופרט לקבלנים, וגם בשכונות אחרות במזרח ירושלים, יש מספר רב של רחובות שאינם מקבלים שירות בכלל.
נסרין עליאן: אין בהם לא כלי אצירה, לא עובדי ניקיון.
נסרין עליאן: אין שקיות אשפה שמחולקות לתושבים על מנת שיכולו לבוא ולאסוף אותן – שום דבר.
נסרין עליאן: כפי שנאמר, מדובר בסמטאות שלהן לא נמצא פתרון מזה שנים.
נסרין עליאן: הדבר הזה גורם לבעיות תברואה ותחלואה מאוד מאוד גבוהות, בעיקר אצל ילדים.
נסרין עליאן: הדבר גם מביא לכך שהתושבים מוציאים את הזבל החוצה, או לפעמים גוררים אותו מספר רחובות עד שהם מגיעים למכל האצירה.
נסרין עליאן: לכן, מכלי האצירה שהם לא מספקים את כל התושבים הם תמיד מלאים.
נסרין עליאן: לצערי, רובם גם בלויים, שרופים, והם ללא מכסים.
נסרין עליאן: הם לא מספקים את הצורך לכל התושבים.
נסרין עליאן: הדבר גם גורם לתופעה מאוד רחבה של מזיקים.
נסרין עליאן: כלומר, הרבה עכברים, הרבה כלבים משוטטים שגם מטילים אימה על הילדים ועל התושבים.
נסרין עליאן: הדבר הוא לא חריג, אנחנו שמענו על כך במספר שכונות במזרח ירושלים.
נסרין עליאן: הוא מאוד מאוד בעייתי.
נסרין עליאן: יש שכונות שבהן רכב הטאטוא כן נכנס לרחובות הראשיים.
נסרין עליאן: אבל, בגלל האזור הטופוגראפי והגיאוגרפי הוא לא נכנס לשאר הרחובות.
נסרין עליאן: זה מביא לכך שיש צורך חיוני וחשוב בהוספת מספר עובדי הניקיון.
נסרין עליאן: לא ייתכן שבשכונות צור-באהר, ואום-טובא, וג'בל מוכאבר שמונה 50,000 תושבים, יש עובד ניקיון אחד.
נסרין עליאן: זה לא יעלה על הדעת.
נסרין עליאן: יש הרבה רחובות וסמטאות שלא מקבלות שירות בכלל.
נסרין עליאן: לא רק שאין כלי אצירה, אין אפילו עובד ניקיון שנכנס ומנקה.
נסרין עליאן: לא ייתכן שבמקומות ציבוריים שיש בהם מרכזים תרבותיים כמו מרכזי ספורט, ומרכזים מסחריים, אין אפילו פח אשפה קטן בצידי הרחוב.
יואל חסון: את מדברת על המצב היום.
נסרין עליאן: היום, היום.
נסרין עליאן: אנחנו עשינו מחקר מקיף וסיורים החודש, מתחילת יוני.
יואל חסון: ממתי הצילומים שהבאת?
נסרין עליאן: מהחודש האחרון.
נסרין עליאן: בדוח שחילקנו לכם יש את עיקר הממצאים, והתמונות הן מהחודש האחרון.
יואל חסון: אני אתן לך שתי דקות להראות לנו את הצילומים.
נסרין עליאן: התמונות האלה צולמו בחודשים האחרונות בשכונות שהן מעבר לגדר, בדחיית א-סאלם, וראס ח'מיס.
נסרין עליאן: הן צולמו באמצעות צלם בפרויקט צילום של בית ספר לצילום במוסררה.
נסרין עליאן: אני רק אדגיש שבסופו של דבר אנחנו באמת רואים שהפתרון הוא בהקצאת משאבים.
נסרין עליאן: לא צריך לחכות להקצאת משאבים גדולים, אלא אפשר להתחיל בפתרונות קטנים.
נסרין עליאן: למשל, מתן יותר עובדי ניקיון, מתן יותר שקיות אשפה לתושבים בכדי שהם יוכלו לקחת את הזבל שלהם עד פחי האצירה, ולא שהם יתחילו ליזום בעצמם פינות אצירה.
יואל חסון: אנחנו ראינו תמונה של פסולת בניין.
נסרין עליאן: זה משולב.
יואל חסון: רואים גם וגם.
יואל חסון: עד כמה שלי ידוע, פסולת בניין זה אחריות של הקבלנים לפנות את הדבר הזה, וצריכה להיות אכיפה.
יואל חסון: תיכף נברר למה אין אכיפה מול אותם קבלנים.
נסרין עליאן: אפשר לראות את הרחובות.
נסרין עליאן: בגלל המחסור העצום בכלי אצירה, התושבים שמים את הזבל בצידי הרחוב.
נסרין עליאן: במקומות בהם התושבים לא היו מרוצים והם רצו לנקות את פני האזור, הם עשו בטונדות קטנות בעצמם, ביוזמה פרטית שלהם, ושם הם אצרו את כל הזבל.
טלי ניר: אפשר לראות איך זה סמוך לבתים.
טלי ניר: זאת אומרת, חיים בזבל.
יואל חסון: אני מודה לכם, הבנו את הנקודה.
יואל חסון: הבנתי שיש כאן נציג ממרכז העיר מר מיכאל גאנז.
מיכאל גאנז: שמי מיכאל גאנז.